מריוס וולף

**מריוס וולף** (בגרמנית: **Marius Wolf**, נולד ב-27 במאי 1995 בקרונאך שבגרמניה) הוא כדורגלן גרמני המשחק בעמדות המגן הימני והקשר באאוגסבורג מהבונדסליגה ובנבחרת גרמניה.

## קריירת מועדונים
וולף שיחק כנער במינכן 1860, ובעונת 2014/15 החל לשחק בקבוצת הבוגרים, במקביל לקבוצת המילואים. בעונת הבכורה שלו במועדון, וולף ומינכן 1860 סיימו במקום ה-16 בבונדסליגה השנייה, כשוולף מבקיע שני שערי ליגה ב-23 הופעות. מיקום זה אילץ אותם לשחק בפליי אוף עבור הזכות להישאר בבונדסליגה השנייה, מול הולשטיין קיל שסיימה שלישית בליגה הגרמנית השלישית. וולף וקבוצתו ניצחו במפגש הכפול ונשארו בליגה. את עונת 2015/16 וולף פתח במינכן 1860 והפך לשחקן הרכב קבוע, ועד למחצית העונה הבקיע שלושה שערי ליגה. בינואר 2016 עבר וולף להנובר 96 מהבונדסליגה, אך ערך שתי הופעות ליגה בלבד עד תום עונת 2015/16, ושיחק בעיקר בקבוצת המילואים של הנובר. את עונת 2016/17 פתח וולף בהנובר 96, ושיחק רק בקבוצת המילואים.

בינואר 2017 הושאל וולף מהנובר 96 לאיינטרכט פרנקפורט מהבונדסליגה למשך עונה וחצי. וולף ערך רק שלוש הופעות ליגה עד סוף עונת 2016/17 במדי פרנקפורט, אך בעונת 2017/18 הפך לשחקן הרכב קבוע, והבקיע חמישה שערי ליגה ב-28 הופעות, כשהקבוצה מסיימת במקום השמיני. וולף היה שותף לזכייה של איינטרכט פרנקפורט בעונה זו בגביע הגרמני, לאחר ניצחון 1–3 בגמר על באיירן מינכן. וולף פתח בהרכב במשחק הגמר, והוחלף בדקה ה-60 על ידי מיאט גאצ'ינוביץ'.

בינואר 2018 הוחתם וולף על ידי איינטרכט פרנקפורט על חוזה עד לתום עונת 2019/20, שיחל החל מסיום ההשאלה מהנובר 96. עם זאת, וולף לא נשאר בפרנקפורט לאחר הזכייה בגביע, וחתם בקיץ 2018 בבורוסיה דורטמונד על חוזה לחמש עונות.

בעונת הבכורה שלו בבורוסיה דורטמונד, וולף ערך 16 הופעות ליגה והבקיע שער אחד, וסיים עם קבוצתו במקום השני. כתוצאה מכך, בורוסיה דורטמונד שיחקה מול באיירן מינכן במשחק הסופר קאפ הגרמני של 2019, וניצחה 0–2. וולף נכנס בדקה ה-80 כמחליף לג'יידון סאנצ'ו, והיה שותף לזכייה בתואר זה. עם זאת, וולף הושאל באותו קיץ לעונה אחת להרטה ברלין מהבונדסליגה. וולף ערך 21 הופעות במדי הרטה ברלין בעונת 2019/20, וסיים עמה במקום העשירי בליגה. בתום ההשאלה, חזר וולף לדורטמונד, אך הושאל שוב, והפעם לפ.צ. קלן מהבונדסליגה. בעונת ההשאלה לקלן, 2020/21, ערך וולף 31 הופעות ליגה והבקיע שני שערים, והקבוצה סיימה במקום ה-16 המוליך למבחני הישרדות בבונדסליגה. וולף וקלן שיחקו מול הולשטיין קיל, ונשארו בליגה לאחר ניצחון במפגש כפול, על אף הפסד ביתי במפגש הראשון.

בתום ההשאלה לפ.צ. קלן, חזר וולף לבורוסיה דורטמונד, והפעם ביסס היטב את מקומו בקבוצה. בעונת 2021/22 וולף ודורטמונד סיימו במקום השני בבונדסליגה, ובעונת 2022/23 שחזרו הישג זה, אך איבדו יתרון בראשות הטבלה במחזור האחרון, והפסידו את האליפות לבאיירן מינכן. בעונת 2023/24 וולף ודורטמונד סיימו רק במקום החמישי בבונדסליגה, אך הגיעו לגמר ליגת האלופות 2024, בו הפסידו 0–2 לריאל מדריד. וולף לא שותף במשחק הגמר.

בקיץ 2024 נפרדו דרכיהם של וולף ובורוסיה דורטמונד, כאשר פג חוזהו של וולף בקבוצה, והוא חתם לשלוש עונות באאוגסבורג מהבונדסליגה. בעונת הבכורה שלו באאוגסבורג, 2024/25, וולף ערך 32 הופעות ליגה, הבקיע שער אחד וסיים עם קבוצתו במקום ה-12 בבונדסליגה.

## קריירה בינלאומית
בשנת 2015 וולף ערך הופעה אחת במדי נבחרת גרמניה עד גיל 20. במרץ 2023, בעקבות יכולתו הטובה במדי בורוסיה דורטמונד, זומן וולף לסגל נבחרת גרמניה, ושיחק בשני משחקי ידידות, מול נבחרות פרו ובלגיה. ביוני 2023 השתתף וולף בשלושה משחקי ידידות נוספים, ומאז לא לבש את המדים הלאומיים.

## תארים
עם איינטרכט פרנקפורט:
* הגביע הגרמני: 2017/18

עם בורוסיה דורטמונד:
* הסופר קאפ הגרמני: 2019

## קישורים חיצוניים

קטגוריה:מגני כדורגל גרמנים
קטגוריה:קשרי כדורגל גרמנים
קטגוריה:כדורגלנים גרמנים
קטגוריה:כדורגלני נבחרת גרמניה
קטגוריה:כדורגלני מינכן 1860
קטגוריה:כדורגלני הנובר 96
קטגוריה:כדורגלני איינטרכט פרנקפורט
קטגוריה:כדורגלני בורוסיה דורטמונד
קטגוריה:כדורגלני הרטה ברלין
קטגוריה:כדורגלני פ.צ. קלן
קטגוריה:כדורגלני אאוגסבורג
קטגוריה:גרמנים שנולדו ב-1995